**Αποκλειστική Άδεια εκμετάλλευσης Συγγραφικού Έργου στο πλαίσιο του Έργου ΚΑΛΛΙΠΟΣ+**

**Προοίμιο**: Ο κύριος / H κυρία **………………………………………………** (εφεξής ο/η Συγγραφέας) θα συμβάλει (εν όλω ή εν μέρει) στη δημιουργία ενός Έργου (ακαδημαϊκού συγγράμματος) με τίτλο «**……………………………………………………..**» (εφεξής το Συγγραφικό Έργο), για το οποίο υπόσχεται να παραχωρήσει (κατά το μέρος της συμβολής του) και διά του παρόντος παραχωρεί κατ’ αποκλειστικότητα στον Σύνδεσμο Ελληνικών Ακαδημαϊκών Βιβλιοθηκών (εφεξής **ΣΕΑΒ**) και στον Ειδικό Λογαριασμό Κονδυλίων Έρευνας του Εθνικού Μετσόβιου Πολυτεχνείου (εφεξής: **ΕΛΚΕ ΕΜΠ)** ορισμένες από τις εξουσίες του περιουσιακού δικαιώματος, όπως αυτές εξειδικεύονται κατωτέρω. Ο/Η Συγγραφέας διατηρεί το ηθικό δικαίωμα και τις λοιπές εξουσίες του περιουσιακού δικαιώματος επί του Συγγραφικού Έργου. **Ο ΣΕΑΒ και** ο **ΕΛΚΕ ΕΜΠ** καθίστανται από κοινού αποκλειστικοί αδειούχοι των παραχωρούμενων εξουσιών επί του Συγγραφικού Έργου κατ’ αποκλεισμό οποιουδήποτε τρίτου, συμπεριλαμβανομένου και του/της Συγγραφέα και ο/η Συγγραφέας ενέχεται έναντι και των δύο για τις με το παρόν συμφωνούμενες παροχές και υποχρεώσεις.

**Περιουσιακό Δικαίωμα**: Ο/Η Συγγραφέας παραχωρεί κατ’ **αποκλειστικότητα** στον **ΣΕΑΒ** και τον **ΕΛΚΕ ΕΜΠ** την άδεια έντυπης και ηλεκτρονικής έκδοσης του Συγγραφικού Έργου. Συγκεκριμένα και ειδικότερα, παραχωρεί στον **ΣΕΑΒ και** τον **ΕΛΚΕ ΕΜΠ** την αποκλειστική άδεια:

**α)** εγγραφής και άμεσης ή έμμεσης αναπαραγωγής του Συγγραφικού Έργου, προσωρινής ή μόνιμης με οποιοδήποτε μέσο και μορφή, εν όλω ή εν μέρει, **β)** παρουσίασης του Συγγραφικού Έργου στο κοινό, μέσω ενσύρματου ή ασύρματου τηλεπικοινωνιακού δικτύου ή με οποιονδήποτε άλλον τρόπο, περιλαμβανομένης και της διάθεσης στο κοινό κατά τρόπο ώστε να έχει πρόσβαση το κοινό στο Συγγραφικό Έργο, όπου και όταν επιλέγει, **γ)** μετάδοσης/παρουσίασης στο κοινό του Συγγραφικού Έργου επιγραμμικά (online), **δ)** διανομής των ψηφιακών αντιγράφων του Συγγραφικού Έργου μέσω του ψηφιακού Αποθετηρίου ΚΑΛΛΙΠΟΣ, με Ανοικτή και δωρεάν Πρόσβαση για το κοινό και ιδίως με χρήση αδειών Creative Commons, όπως περιγράφεται κατωτέρω, για τη χρήση και παραχώρηση των οποίων ο/η Συγγραφέας συναινεί ρητώς και ανεπιφύλακτα, **ε)** διανομής των αντιτύπων (έντυπων ή ηλεκτρονικών) του Συγγραφικού Έργου με πώληση ή άλλο τρόπο στο κοινό, **στ)** προσθήκης μεταδεδομένων (meta-data) σε ψηφιακό αντίγραφο του Συγγραφικού Έργου και καταχώρισής τους σε καταλόγους για την αναζήτηση του Συγγραφικού Έργου, **ζ)** μετατροπής και προσαρμογής του Συγγραφικού Έργου σε αποδεκτή ηλεκτρονική μορφή που ορίζει ο **ΣΕΑΒ**, **η)** μετατροπής και προσαρμογής του Συγγραφικού Έργου σε μορφή που να ανταποκρίνεται στις ειδικές ανάγκες των ατόμων με ειδικές ανάγκες στο πλαίσιο της Δράσης AMELib ή άλλων συναφών Δράσεων και αναπαραγωγής/διάθεσης των παράγωγων Συγγραφικών Έργων του, **θ)** δημόσιας εκτέλεσης του Συγγραφικού Έργου και **ι)** δημιουργίας παράγωγου έργου (πχ. διασκευή, προσαρμογή, εμπλουτισμό ή αναθεώρηση του περιεχομένου, ένταξη σε συλλογή, μετάφραση του Συγγραφικού Έργου),

κατ’ αποκλεισμό οιουδήποτε τρίτου, συμπεριλαμβανομένου του/της Συγγραφέα, με σκοπό την έντυπη και ηλεκτρονική (ψηφιακή) έκδοση και κυκλοφορία του Συγγραφικού Έργου και παράγωγων έργων αυτού και ο/η Συγγραφέας συναινεί στην περαιτέρω παραχώρηση υποαδειών με αντικείμενο τα ανωτέρω δικαιώματα από τον ΣΕΑΒ και τον ΕΛΚΕ ΕΜΠ, και ιδίως στην υποαδειοδότηση της χρήσης του Συγγραφικού Έργου και των παράγωγων έργων αυτού, μέσω χορήγησης αδειών Creative Commons, όπως περιγράφεται παρακάτω.

**Ηθικό Δικαίωμα**: Ο/Η Συγγραφέας συναινεί να ασκεί ο **ΣΕΑΒ** και ο **ΕΛΚΕ ΕΜΠ** τις εξουσίες που απορρέουν από το ηθικό δικαίωμα επί του Συγγραφικού Έργου, ιδίως: **1)** την απόφαση για τον χρόνο, τον τόπο, τον τρόπο κατά τους οποίους θα γίνει το Συγγραφικό Έργο προσιτό στο κοινό είτε εντύπως είτε μέσω διαδικτύου, **2)** την απαγόρευση κάθε παραμόρφωσης, αλλοίωσης, προσβολής ή άλλης επέμβασης στο Συγγραφικό Έργο από τρίτους. Επιπλέον, ο/η Συγγραφέας συναινεί ανεκκλήτως με την παρούσα όπως ο **ΣΕΑΒ και** ο **ΕΛΚΕ ΕΜΠ**  προβαίνουν σε ορισμένες παρεμβάσεις επί του Συγγραφικού Έργου και σε σχέση μ’ αυτό, χωρίς αυτές να νοούνται ότι προσβάλλουν το δικαίωμα διατήρησης της ακεραιότητας του/της Συγγραφέως επί του Συγγραφικού Έργου του/της, και ιδίως όπως: **α)** προσθέτουν τα λογότυπα του Έργου **ΚΑΛΛΙΠΟΣ+** επί έντυπων ή/και ψηφιακών υλικών φορέων του Συγγραφικού Έργου του/της, **β)** προσθέτουν στο Συγγραφικό Έργο του/της μεταδεδομένα (meta-data) με αναφορά του ονόματός του/της και **γ)** κατατάσσουν το Συγγραφικό Έργο σε μία ή περισσότερες θεματικές/επιστημονικές κατηγορίες, εφόσον κρίνεται ακατάλληλη η προτεινόμενη από τον/τη Συγγραφέα θεματική/επιστημονική κατηγορία. Τέλος, ο/η Συγγραφέας συναινεί σε κάθε πιθανή τροποποίηση, μετατροπή, προσαρμογή ή άλλη επέμβαση (editing) επί του Συγγραφικού Έργου, εφόσον αυτή γίνεται στο πλαίσιο των σκοπών του Έργου **ΚΑΛΛΙΠΟΣ+,** ιδίως αναφορικά με την ηλεκτρονική έκδοση και διάθεση του Συγγραφικού Έργου ή/και παράγωγων αυτού έργων μέσω του ψηφιακού Αποθετηρίου ΚΑΛΛΙΠΟΣ και στο πλαίσιο υποαδειοδοτήσεων με άδειες Creative Commons, υπό τον όρο μη αλλοίωσης του περιεχομένου του.

**Μεταδεδομένα (meta-data)**: Ο/Η Συγγραφέας επιτρέπει στον **ΣΕΑΒ** και τον **ΕΛΚΕ ΕΜΠ** να ασκεί τις εξουσίες που απορρέουν από το περιουσιακό δικαίωμα επί των μεταδεδομένων του, όπως αυτές έχουν περιγραφεί ανωτέρω (βλ. **Περιουσιακό Δικαίωμα**).

**Τοπική και Χρονική Ισχύς της Άδειας**: **1)** Η ως άνω παραχώρηση αποκλειστικής άδειας εκμετάλλευσης του Συγγραφικού Έργου και των παράγωγων αυτού έργων για αναπαραγωγή, παρουσίαση στο κοινό, διάθεση κατ’ αίτησιν, μετάδοση, ψηφιακή διανομή, διανομή αντιτύπων, μετατροπή, προσθήκη μεταδεδομένων και δημόσια εκτέλεσή του σε ηλεκτρονική/ψηφιακή μορφή για μη εμπορικό σκοπό, καθώς και η άδεια δημιουργίας και εκμετάλλευσης κατά τα ανωτέρω παράγωγων έργων, διαρκεί για όσο χρονικό διάστημα προστατεύεται το Συγγραφικό Έργο ή/και τα παράγωγά του από την πνευματική ιδιοκτησία και ισχύει σε παγκόσμιο επίπεδο. **2)** Η ως άνω παραχώρηση άδειας αποκλειστικής εκμετάλλευσης του Συγγραφικού Έργου και δημιουργίας και εκμετάλλευσης των παραγώγων αυτού σε έντυπη ή ψηφιακή μορφή σύμφωνα με τα υπό 1) και ανωτέρω οριζόμενα αλλά για εμπορικό σκοπό διαρκεί για χρονικό διάστημα πέντε (5) ετών από την υπογραφή της παρούσας και ισχύει σε παγκόσμιο επίπεδο, μετά δε το πέρας της πενταετίας διατηρείται σε ισχύ με τους ίδιους όρους ως μη αποκλειστική για όσο χρονικό διάστημα προστατεύεται το Συγγραφικό Έργο ή/και τα παράγωγά του από την πνευματική ιδιοκτησία. **Οποιαδήποτε αναπαραγωγή, διάθεση και κυκλοφορία του Συγγραφικού Έργου μετά την πενταετία, πλήρης ή μερική (πχ. τμήμα ή κεφάλαιο του Συγγραφικού Έργου) στην ίδια μορφή ή σε αναθεωρημένη ή προσαρμοσμένη εκδοχή ή σε μορφή παραγώγου θα πρέπει να φέρει τα λογότυπα του Έργου ΚΑΛΛΙΠΟΣ+ και να κάνει αναφορά στην αρχική ηλεκτρονική του έκδοση**.

**Εγγυήσεις**: Ο/Η Συγγραφέας δηλώνει και εγγυάται πως η υπογραφή της παρούσας σύμβασης δεν αντίκειται σε έννομη ή ανειλημμένη υποχρέωσή του/της, πως δεν συντρέχει οποιοδήποτε άλλο νομικό κώλυμα σε σχέση με την υπογραφή της και πως, ο ίδιος ή, κατά περίπτωση, από κοινού με τους συνεργάτες/συν-συγγραφείς του Συγγραφικού Έργου, είναι οι μόνοι δημιουργοί ή οι δικαιούχοι πνευματικών δικαιωμάτων επί του Συγγραφικού Έργου. Στην περίπτωση που τρίτος συμμετείχε στην παραγωγή του Συγγραφικού Έργου, με συνέπεια να έχει πνευματικά ή συγγενικά δικαιώματα επ’ αυτού, ο/η Συγγραφέας εγγυάται ότι έχει εξοφλήσει ή θα εξοφλήσει κάθε ποσό οφειλόμενο σ’ αυτόν και ότι έχει λάβει σχετική και κατάλληλη έγγραφη άδεια για την με το παρόν συμφωνούμενη παραχώρηση αποκλειστικής άδειας εκμετάλλευσης υπέρ του ΣΕΑΒ και του ΕΛΚΕ ή ότι έχει υπογράψει σχετική σύμβαση, την οποία οφείλει να προσκομίσει αμελλητί στον **ΣΕΑΒ και** τον **ΕΛΚΕ ΕΜΠ**. Περαιτέρω, ο/η Συγγραφέας εγγυάται ότι το Συγγραφικό Έργο του/της είναι πρωτότυπο, δεν αντιτίθεται στην κείμενη νομοθεσία περί πνευματικής ιδιοκτησίας, δεν προσβάλλει πνευματικά δικαιώματα τρίτων και δεν έχει δυσφημιστικό ή αντίθετο προς τα χρηστά ήθη περιεχόμενο και δεν έχει τύχει προηγούμενης έκδοσης, έντυπης ή ηλεκτρονικής. Σε περίπτωση κατά την οποία ο/η Συγγραφέας αναπαράγει ή καθ’ οιονδήποτε τρόπο εκμεταλλεύεται το Συγγραφικό Έργο τρίτων, θα πρέπει να έχει λάβει κατάλληλη άδεια ολικής ή μερικής εκμετάλλευσης του Συγγραφικού Έργου ή να έχει υπογράψει σχετική σύμβαση με τον δημιουργό ή δικαιούχο των πνευματικών δικαιωμάτων του Συγγραφικού Έργου, δηλώνοντας τούτο στον **ΣΕΑΒ** και τον **ΕΛΚΕ ΕΜΠ** και προσκομίζοντας αμελλητί τις σχετικές συμβάσεις / άδειες χρήσης. Σε περίπτωση μη συμμόρφωσης προς τις ως άνω ρήτρες, ο/η Συγγραφέας αναλαμβάνει την υποχρέωση αφενός να παρέμβει σε ενδεχόμενη σχετική δικαστική διαδικασία υπέρ του **ΣΕΑΒ και** του **ΕΛΚΕ ΕΜΠ** και αφετέρου να καταβάλει στον **ΣΕΑΒ και** τον **ΕΛΚΕ ΕΜΠ** οποιαδήποτε αποζημίωση, χρηματική ικανοποίηση ή όποιο άλλο ποσό υποχρεωθεί να καταβάλει σε τρίτο, του οποίου προσεβλήθη η πνευματική ιδιοκτησία ή η προσωπικότητα με το Συγγραφικό Έργο του/της, νομιμοτόκως από την ημερομηνία καταβολής αυτής/-ού στον δικαιούχο έως την εξόφληση. Σε κάθε περίπτωση, ο/η Συγγραφέας εγγυάται ότι θα συμπράξει με τον **ΣΕΑΒ και** τον **ΕΛΚΕ ΕΜΠ**, προκειμένου να αποτραπεί οποιοδήποτε εμπόδιο ανακύψει κατά την εκμετάλλευση και χρήση του Συγγραφικού Έργου. Περαιτέρω, ο/η Συγγραφέας δηλώνει και εγγυάται ότι δεν έχει λάβει μέχρι σήμερα χρηματοδότηση από έτερο δημόσιο φορέα για τη δημιουργία ή/και την έκδοση του Συγγραφικού Έργου εν όλω ή εν τμήματι οιουδήποτε μεγέθους, στη μορφή που αυτό παραδίδεται στο πλαίσιο του παρόντος Έργου, ή σε άλλη μορφή (όπως μετάφραση, παλαιότερη/προγενέστερη εκδοχή, επιτομή, συμπίλημα ή σύνθετο έργο, εντός του οποίου περιλαμβάνεται το Συγγραφικό Έργο εν όλω ή εν μέρει).

**Υποχρεώσεις Συγγραφέα**: Ο/Η Συγγραφέας αποδέχεται τους όρους της Πρόσκλησης για τη συγγραφή Ανοικτών Ακαδημαϊκών Ηλεκτρονικών Συγγραμμάτων και τους όρους και προϋποθέσεις εγγραφής στην Ηλεκτρονική Υπηρεσία Μητρώο Μελών και Διαχείριση Προτάσεων (ΜηΜεΔιΠ) και χρήσης της για χρηματοδότηση στο πλαίσιο του Έργου **ΚΑΛΛΙΠΟΣ+**, όπως επικαιροποιούνται και ισχύουν αναρτημένοι στο ψηφιακό Αποθετήριο ΚΑΛΛΙΠΟΣ. Επιπλέον, αποδέχεται και αναγνωρίζει ότι η παρουσίαση στο κοινό του Συγγράμματος μέσω της ανάρτησης στο ψηφιακό Αποθετήριο ΚΑΛΛΙΠΟΣ συνιστά κατάλληλη και προσήκουσα εκμετάλλευση του Συγγραφικού Έργου από τους αποκλειστικούς αδειούχους και ότι ο **ΣΕΑΒ** και ο **ΕΛΚΕ ΕΜΠ** καταβάλλουν από κοινού κάθε δυνατή προσπάθεια για τη συντήρηση των ψηφιακών αντιγράφων Συγγραφικού Έργου, χωρίς ωστόσο να φέρει καμία ευθύνη για φθορές ή για την ολική καταστροφή της ψηφιακής μορφής του Συγγραφικού Έργου. Σε κάθε περίπτωση έντυπης ή ψηφιακής επανέκδοσης του Συγγραφικού Έργου ή επανέκδοσης oιουδήποτε τμήματος αυτού (πχ. κεφάλαιο του Έργου) ή επανέκδοσης επεξεργασμένης/αναθεωρημένης/προσαρμοσμένης εκδοχής αυτού, συμπεριλαμβανομένης της επανέκδοσης για εμπορικό σκοπό και μετά το πέρας της πενταετούς αποκλειστικής άδειας κατά τα ανωτέρω, ο/η Συγγραφέας δεσμεύεται ήδη με το παρόν και υποχρεούται χωρίς χρονικό περιορισμό να αναφέρει ρητά ή/και να επιβάλλει υποχρέωση στον τυχόν αντισυμβαλλόμενό του εκδότη ή άλλον να αποθέτει το λογότυπο του Έργου ΚΑΛΛΙΠΟΣ+ και να αναφέρει ρητά, επί του επανεκδιδόμενου Συγγραφικού Έργου του/της, ότι η πρώτη έκδοσή του έγινε στο ψηφιακό Αποθετήριο ΚΑΛΛΙΠΟΣ και το έτος που αυτή πραγματοποιήθηκε, πάντοτε με την επιφύλαξη της απαγόρευσης λήψης έτερης χρηματοδότησης από δημόσιο φορέα για τη δημιουργία, έκδοση και διανομή του Συγγραφικού Έργου, εν όλω ή εν μέρει ή καθ’ οιονδήποτε τρόπο επεξεργασμένης εκδοχής αυτού, συμπεριλαμβανομένης της δημιουργίας, έκδοσης και διανομής παράγωγου έργου του Συγγραφικού Έργου (όπως μετάφραση, επικαιροποιημένη, αναθεωρημένη ή κατ’ άλλο τρόπο επεξεργασμένη εκδοχή του Συγγραφικού Έργου, επιτομή, συμπίλημα ή σύνθετο έργο, εντός του οποίου περιλαμβάνεται το Συγγραφικό Έργο εν όλω ή εν μέρει). Στο πλαίσιο αυτό, **ο Συγγραφέας** δηλώνει δεσμευτικώς ότι **δεν θα επιδιώξει και αναγνωρίζει ότι του απαγορεύεται εις το διηνεκές να προβεί στην ένταξη και διάθεση του Συγγραφικού Έργου**, εν όλω ή εν τμήματι οιουδήποτε μεγέθους, στη μορφή που αυτό παραδίδεται στο πλαίσιο του παρόντος Έργου, ή σε μορφή παράγωγου έργου (όπως μετάφραση, επικαιροποιημένη, αναθεωρημένη ή κατ’ άλλο τρόπο επεξεργασμένη εκδοχή του Συγγραφικού Έργου, επιτομή, συμπίλημα ή σύνθετο έργο, εντός του οποίο περιλαμβάνεται το Συγγραφικό Έργο εν όλω ή εν μέρει) **ως προτεινόμενο σύγγραμμα στην ηλεκτρονική υπηρεσία** ολοκληρωμένης διαχείρισης συγγραμμάτων και λοιπών βοηθημάτων **«Εύδοξος», μέσω εκδότη ή αυτοέκδοσης ή σε οποιοδήποτε άλλο αντίστοιχο πρόγραμμα χρηματοδοτούμενο από δημόσιους πόρους**. Τέλος, ο/η Συγγραφέας βεβαιώνει ότι θα απέχει από κάθε άλλον τρόπο αναπαραγωγής και εκμετάλλευσης του Συγγραφικού Έργου που θα παρεμπόδιζε ή θα αντίκειτο με οποιονδήποτε τρόπο με τη με το παρόν συμφωνηθείσα με τον **ΣΕΑΒ** **και** τον **ΕΛΚΕ ΕΜΠ** αποκλειστική εκμετάλλευση καθ’ όλη τη συμφωνηθείσα διάρκεια σύμφωνα με τα ανωτέρω.

**Παραχώρηση εξουσιών στα Ανώτατα Εκπαιδευτικά Ιδρύματα και στα Ανώτατα Στρατιωτικά Εκπαιδευτικά Ιδρύματα (ΑΕΙ/ΑΣΕΙ)**: Ο **ΣΕΑΒ** και ο **ΕΛΚΕ ΕΜΠ** δύνανται να παραχωρούν από κοινού υποάδειες σχετικές με τις παραχωρηθείσες εξουσίες σε τρίτους, συμπεριλαμβανομένης της παραχώρησης δικαιωμάτων έντυπης έκδοσης που αποκτά κατ’ αποκλειστικότητα σύμφωνα με την παρούσα άδεια στα ΑΕΙ/ΑΣΕΙ της ημεδαπής. Ο/Η Συγγραφέας συναινεί σ’ αυτήν τη δυνατότητα μεταβίβασης ή περαιτέρω υποαδειοδότησης ήδη ανεκκλήτως με την υπογραφή της παρούσας (αρ. 13 παρ. 6 Ν. 2121/1993).

**Χρονοδιάγραμμα παράδοσης του Συγγραφικού Έργου**: Ο/Η Συγγραφέας αναλαμβάνει την υποχρέωση να παραδώσει το σύνολο του Συγγραφικού Έργου του/της εντός της προθεσμίας που έχει οριστεί στην εγκεκριμένη Πρότασή του/της από το Έργο **ΚΑΛΛΙΠΟΣ+**. Επιπλέον, αναλαμβάνει την υποχρέωση να παραδώσει τμήμα του Συγγραφικού Έργου του/της σε ποσοστό 50% στο μέσον της ανωτέρω προθεσμίας, ώστε, αφού παραληφθεί από την Κεντρική Ομάδα Υποστήριξης και την Επιστημονική Επιτροπή Συντονισμού και Αξιολόγησης του Έργου **ΚΑΛΛΙΠΟΣ+**, και εφόσον λάβει θετική αξιολόγηση, να συνεχιστεί η συγγραφική προσπάθεια.

**Προϋπολογισμός**: Το Συγγραφικό Έργο έχει υποβληθεί με προϋπολογισμό (εφεξής Προϋπολογισμός) όπως περιγράφεται στην εγκεκριμένη Πρόταση χρηματοδότησης του/της Συγγραφέα/-ως. Ο Προϋπολογισμός μπορεί να τροποποιηθεί με απόφαση του αρμόδιου φορέα του Έργου **ΚΑΛΛΙΠΟΣ+** ύστερα από πρόταση του/της Συγγραφέα/-ως, στην περίπτωση που το περιεχόμενο ή/και τα τεχνικά χαρακτηριστικά του Συγγραφικού Έργου, όπως περιγράφηκαν στην αρχική Πρότασή του/της, διαφοροποιηθούν ή αυξηθούν οι δαπάνες εκτέλεσης του Συγγραφικού Έργου. Ο/Η Συγγραφέας αποδέχεται ότι ο **ΕΛΚΕ** **ΕΜΠ** θα αποδεσμεύει το ποσό της ως άνω χρηματοδότησης με την παράδοση του Συγγραφικού Έργου στο σύνολό του. Το Έργο **ΚΑΛΛΙΠΟΣ+**, κατά το μέσον του χρονοδιαγράμματος του Συγγραφικού Έργου, και εφόσον το υλικό που έχει παραληφθεί έχει λάβει θετική αξιολόγηση από την Κεντρική Ομάδα Υποστήριξης και την Επιστημονική Επιτροπή Συντονισμού και Αξιολόγησης του Έργου **ΚΑΛΛΙΠΟΣ+**, δύναται να αποδεσμεύσει προς τους Συγγραφείς το 40% του συνολικού προϋπολογισμού. Το ως άνω ποσό θα καταβάλλεται από τον **ΕΛΚΕ** **ΕΜΠ** μετά από βεβαίωση του Επιστημονικά Υπεύθυνου για την παραλαβή των Παραδοτέων έναντι υπογραφής σχετικής σύμβασης πληρωμής.

Επιπρόσθετα, ο Προϋπολογισμός συνιστά την πλήρη αμοιβή του/της Συγγραφέα και καλύπτει πλήρως και ολοσχερώς α) τη δημιουργία και προσήκουσα παράδοση του Συγγραφικού Έργου και β) την αμοιβή του/της Συγγραφέα ως αντάλλαγμα για την με το παρόν συμφωνούμενη αποκλειστική άδεια εκμετάλλευσης και ο/η Συγγραφέας αποδέχεται ότι ο Προϋπολογισμός συνιστά δίκαιο και εύλογο τίμημα για τη δημιουργία, παραγωγή, εκτέλεση και παράδοση του Συγγραφικού Έργου, καθώς και για κάθε είδους εκμετάλλευση ή χρήση αυτού του Συγγραφικού Έργου από τον **ΣΕΑΒ και** τον **ΕΛΚΕ ΕΜΠ** ή τρίτους που τυχόν θα αδειοδοτηθούν σχετικώς από τον **ΣΕΑΒ και** τον **ΕΛΚΕ ΕΜΠ,** συμπεριλαμβανομένων των ανοικτών αδειοδοτήσεων τις οποίες οι τελευταίοι θα επιλέξουν, άλλως δε παραιτείται ρητώς, ανέκκλητα και ανεπιφύλακτα από οπουδήποτε δικαίωμα ή αξίωση, οικονομική ή άλλη έναντι **του ΣΕΑΒ και** του **ΕΛΚΕ ΕΜΠ** σε σχέση με το παρόν συμφωνητικό και την έκδοση του Συγγραφικού Έργου. Στην παραπάνω αμοιβή θα γίνονται όλες οι νόμιμες κρατήσεις και θα αφαιρείται οποιοδήποτε ποσό, φόρος, τέλος, ασφαλιστική εισφορά κλπ. Ο/Η Συγγραφέας αναλαμβάνει την υποχρέωση να υπογράφει ή εκδίδει τα κατά νόμο απαραίτητα παραστατικά στοιχεία για την είσπραξη της αμοιβής του/της από τον **ΕΛΚΕ** **ΕΜΠ**.

**Ποσοστιαία αμοιβή**: Πέραν του Προϋπολογισμού, ο **ΣΕΑΒ** **και** ο **ΕΛΚΕ ΕΜΠ** αναλαμβάνουν την εις ολόκληρον υποχρέωση να καταβάλουν στον/στη Συγγραφέα ποσοστιαία αμοιβή ύψους 10% επί της λιανικής τιμής πώλησης όλων των πωλούμενων αντιτύπων του Συγγραφικού Έργου, μη συμπεριλαμβανομένου ΦΠΑ, στην έντυπη μορφή, και 9% επί των ακαθάριστων εσόδων που προέρχονται από την εκμετάλλευση του Συγγραφικού Έργου, μη συμπεριλαμβανομένου ΦΠΑ, στην ηλεκτρονική μορφή, μόνον όμως στην περίπτωση που πραγματοποιηθεί εμπορική εκμετάλλευση του Συγγραφικού Έργου από **τον ΣΕΑΒ και** τον **ΕΛΚΕ ΕΜΠ** ή τους υποαδειούχους τους.

**Δικαιώματα ΣΕΑΒ**: Εφόσον ο/η Συγγραφέας δεν παραδώσει εγκαίρως και προσηκόντως το Συγγραφικό Έργο, ο **ΣΕΑΒ** και ο **ΕΛΚΕ ΕΜΠ** διατηρούν το δικαίωμα να τάξουν προθεσμία συμμόρφωσης τριάντα (30) ημερών. Αν στο διάστημα αυτό ο/η Συγγραφέας δεν συμμορφωθεί σ’ αυτήν την υποχρέωση, τότε ο **ΣΕΑΒ** και ο **ΕΛΚΕ ΕΜΠ** δύνανται να υπαναχωρήσουν από την παρούσα. Επιπλέον, ο **ΣΕΑΒ** και ο **ΕΛΚΕ ΕΜΠ** έχουν το δικαίωμα να μην δημοσιεύσουν το Συγγραφικό Έργο του/της Συγγραφέα/-ως, ο οποίος δεν τηρεί τις ανωτέρω περιγραφείσες εγγυήσεις, ή, εφόσον το έχει ήδη δημοσιεύσει, να άρουν τη σχετική δημοσίευση στο σύνολο ή στο μέρος που προσβάλλει πνευματικά δικαιώματα ή την προσωπικότητα τρίτων ή αντίκειται στην ελληνική νομοθεσία. Επιπλέον, ο **ΣΕΑΒ και** ο **ΕΛΚΕ ΕΜΠ** έχουν το δικαίωμα να αποσύρουν το Συγγραφικό Έργο από το ψηφιακό Αποθετήριο ΚΑΛΛΙΠΟΣ για άλλους νομικούς ή διαχειριστικούς λόγους.

**Υποάδειες εκμετάλλευσης Ανοικτής Πρόσβασης**: Ο/Η Συγγραφέας αποδέχεται ότι ο **ΣΕΑΒ και** ο **ΕΛΚΕ ΕΜΠ**, ως αποκλειστικοί δικαιούχοι ορισμένων δικαιωμάτων επί του Συγγραφικού Έργου και δυνάμει της παρούσας, μπορούν να διανέμουν και να διαθέτουν το Συγγραφικό Έργο στο κοινό και ιδίως μέσω του ψηφιακού Αποθετηρίου ΚΑΛΛΙΠΟΣ, με χρήση της ανοικτής Άδειας «[**Αναφορά Δημιουργού - Μη Εμπορική Χρήση - Παρόμοια Διανομή**](https://creativecommons.org/licenses/by-nc-sa/4.0/deed.el)» (**CC-BY-NC-SA**). Ο/Η Συγγραφέας για εξαιρετικές περιπτώσεις διατηρεί το δικαίωμα να προτείνει στον ΣΕΑΒ να διανέμει και να διαθέτει το Συγγραφικό Έργο στο κοινό με χρήση της Άδειας «[**Αναφορά Δημιουργού - Μη Εμπορική Χρήση - Όχι Παράγωγα**](https://creativecommons.org/licenses/by-nc-nd/4.0/deed.el)» (**CC-BY-NC-ND**) μόνο μετά από υποβολή σχετικού αιτήματος και έγκρισής του από τον αρμόδιο φορέα του Έργου **ΚΑΛΛΙΠΟΣ+**. Ο Συγγραφέας δηλώνει ρητώς ότι γνωρίζει και κατανοεί πλήρως το περιεχόμενο και τις έννομες συνέπειες των ανωτέρω αδειών και αποδέχεται ανεκκλήτως τη χρήση τους από **τον ΣΕΑΒ και** τον **ΕΛΚΕ ΕΜΠ**.

**Διέπουσα νομοθεσία / Δικαιοδοσία**: Η παρούσα άδεια διέπεται από την ελληνική νομοθεσία και ερμηνεύεται σύμφωνα μ’ αυτήν. Τα Δικαστήρια των Αθηνών έχουν την αποκλειστική αρμοδιότητα για οποιαδήποτε διαφορά ανακύψει λόγω παράβασης των όρων της παρούσης, περιλαμβανομένης και οποιασδήποτε δίκης στο πλαίσιο της αναγκαστικής εκτέλεσης ή της λήψης ασφαλιστικού μέτρου.